钦定古今图书集成/明伦汇编/氏族典/第155卷 > 《廖用贤尚友录》 > 樊楫
## 钦定古今图书集成/明伦汇编/氏族典/第155卷 > 《廖用贤尚友录》 > 樊楫

按《元史樊楫传》：“楫，冠州人。初为军吏，从参政阿里海
牙下鄂、江陵，有功，以行省命为都事。宋平，从入朝，改
员外郎。从定广西，升郎中。从攻厓山，进参议行中书
省事，同知湖南宣慰司事。二十一年，擢佥荆湖、占城
行中书省事，从阿里海牙征交趾，无功而还。二十四
年，复征交趾，进行中书省参知政事，将舟师入海，与”
贼舟遇安邦口，楫击之，斩首四千馀级，及生擒百馀
人，获船百馀艘，兵仗无算。进攻交趾，陈日烜弃城走
敢喃堡。二十五年正月，攻敢喃堡，破之，日烜走入海
中。交人皆匿其粟而逃，张文虎馈饷不至。二月天暑，
食且尽，于是班师还，为贼邀遮白藤江。潮下楫，舟胶，
贼舟大集，矢下如雨。力战，楫被创，投水中，贼钩执毒
杀之。至顺元年，赠推忠宣力效节功臣、资德大夫、江
浙行省右丞、上党郡公，谥“忠定。”